REGOLAMENT TAL-KUMMISSJONI (KE) Nru 245/2007
tat-8 ta’ Marzu 2007
li jemenda u jadatta l-Anness II tar-Regolament (KE) Nru 998/2003 tal-Parlament Ewropew u tal-Kunsill fir-rigward tal-Bulgarija, r-Rumanija u l-Malasja
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta’ Adeżjoni tal-Bulgarija u r-Rumanija, u b'mod partikolari l-Artikolu 4(3) tiegħu,
Wara li kkunsidrat l-Att ta’ Adeżjoni tal-Bulgarija u tar-Rumanija, u b’mod partikolari l-Artikolu 56 tiegħu,
Wara li kkunsidrat ir-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġijiet rigward is-saħħa ta' l-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (1), u b'mod partikolari l-Artikoli 10 u 19 tiegħu,
Billi:
(1)
Ir-Regolament (KE) Nru 998/2003 jistabbilixxi l-ħtiġijiet rigward is-saħħa ta' l-annimali li japplikaw għall-moviment mhux kummerċjali tal-pets u r-regoli applikabbli għall-kontrolli ta' tali movimenti.
(2)
Ir-Regolament (KE) Nru 998/2003 jistabbilixxi li fil-Parti C ta’ l-Anness II ta’ dan ir-Regolament għandha tiġi stipulata lista ta’ pajjiżi terzi li minnhom jista’ jiġi awtorizzat il-moviment ta’ annimali domestiċi lejn il-Komunità, dejjem jekk jiġu sodisfatti ċerti rekwiżiti.
(3)
Il-lista fil-Parti C ta’ l-Anness II tar-Regolament (KE) Nru 998/2003 tinkludi pajjiżi u territorji terzi li huma ħielsa mill-idrofobija u pajjiżi u territorji terzi fejn ir-riskju li tidħol l-idrofobija fil-Komunità bħala riżultat ta’ movimenti minn dawn il-pajjiżi u territorji terzi nstab li mhuwiex ikbar mir-riskju assoċjat mal-movimenti bejn l-Istati Membri.
(4)
Mit-tagħrif mogħti mill-awtoritajiet kompetenti tal-Malasja, jidher li r-riskju li l-idrofobija tidħol fil-Komunità bħala riżultat ta’ movimenti ta’ annimali domestiċi minn dan il-pajjiż mhuwiex ikbar mir-riskju assoċjat mal-movimenti ta’ annimali domestiċi bejn l-Istati Membri jew minn pajjiżi terzi diġà elenkati fir-Regolament (KE) Nru 998/2003. Għalhekk il-Malasja għandha tiġi inkluża fil-lista stipulata fil-Parti C ta’ l-Anness II tar-Regolament (KE) Nru 998/2003.
(5)
Minħabba li l-Bulgarija u r-Rumanija ilhom Stati Membri mill-1 ta’ Jannar 2007, fl-interess taċ-ċarezza tal-leġiżlazzjoni Komunitarja huwa meħtieġ li jitneħħew ir-referenzi għal dawn il-pajjiżi mill-Parti C ta’ l-Anness II tar-Regolament (KE) Nru 998/2003 b'effett mid-data tas-sħubija.
(6)
Ir-Regolament (KE) Nru 998/2003 għandu għalhekk jiġi emendat skond dan.
(7)
Il-miżuri previsti f'dan ir-Regolament huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DAN IR-REGOLAMENT:
Artikolu 1
Fir-Regolament (KE) Nru 998/2003, il-Parti C ta’ l-Anness II huwa emendat kif ġej:
(1)
L-iskrizzjonijiet li ġejjin għandhom jitneħħew:
“BG - il-Bulgarija
RO - ir-Rumanija”.
(2)
Għandha tiddaħħal l-iskrizzjoni li ġejja: “MY - il-Malasja”
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta ' l-Unjoni Ewropea.
L-Artikolu 1(1) għandu jibda japplika mill-1 ta' Jannar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ Marzu 2007.